**8. Najväčší dar birmovania**

**Katechéza (prezentácia):**

- **cieľom katechézy** je:

- dokázať prepojiť a odôvodniť vybranú symboliku s pôsobením Ducha Svätého;

- charakterizovať pôsobenie a vzťah Ducha Svätého smerom k nám osobne;

**1. slajd – *Najväčší dar birmovania***

Určite ste už počuli slovo duch – zvláštne slovo, ktoré v nás možno ešte z detských čias vyvoláva obavy alebo u niekoho úsmev. Iste je to aj slovo, pri ktorom cítime niečo tajomné. Duch je niečo, niekto, s kým sa bežne nestretávame, s kým nemáme bežnú skúsenosť. A predsa keď hovoríme o sviatosti birmovania, nemôžeme vynechať Ducha. Pri tejto téme je kľúčovou postavou, s ktorou sa potrebujeme zoznámiť. Je to Duch, ktorého meno je Duch Svätý – práve on je **tým najvzácnejším darom, hlavnou podstatou celej tejto sviatosti.**

**2. slajd – Aktivitka – Čo chýba:**

Čo poviete: skúste zapojiť logiku – čo podľa vás chýba na tomto obrázku? **- Motor**

**3. slajd – Aktivitka II**

Čo chýba na tomto obrázku? **- Voda**

**4. slajd** – **Aktivitka III**

Čo chýba na tomto obrázku? **- Soľ**

**5. slajd – Duch Svätý ako motor, ako sila a energia**

Predstavte si auto, ktorému chýba motor. Môžete ho zvonka obdivovať, môže mať nádhernú karosériu a „topkovú“ výbavu“. Môžete doňho nastúpiť, krútiť volantom, stláčať pedále, ale nič viac. Nič sa nedeje, auto ostáva bez pohybu. Jeho vnútro je prázdne, lebo mu chýba motor. Bez motora je auto nepoužiteľné, je na nič **(klikni ešte raz, objaví sa obraz padajúceho auta).**  
Duch Svätý je ako motor v nás. On nám dáva silu a energiu do všetkého, od ranného otvorenia očí až po večerné usnutie. On nás poháňa vpred **(klikni ešte raz, objaví sa obraz idúceho auta).**On je tým, kto nám umožňuje rozvíjať sa , rásť v poznaní, v zručnostiach, v talentoch. Každý technický vynález, každý liek a **každé umelecké dielo je výsledkom talentu alebo poznania, ktoré pochádza od Neho.**

On je dynamikou nášho života, silou našich najhlbších túžob. On je Tým, kto **dáva nášmu životu zmysel.**

**6. slajd – Duch Svätý ako voda, ako život a sviežosť**

– život je tam, kde je voda. Už prvé sídla ľudí vznikali v blízkosti riek, potokov či jazier, kde bolo dostatok vody. Voda je centrom pre všetko živé.  
Vieme aj, ako vyzerá miesto bez vody. Voláme ho púšť a je symbolom námahy, utrpenia či smrti.   
Voda je symbolom pre Ducha, lebo on nám dáva život, on nám prináša osvieženie do ťažkých chvíľ, on je oázou, kde môžeme načerpať nové sily a oddýchnuť si. Keď Ježiš na kríži vydýchol, vojak mu prebodol kopijou bok. A hneď vyšla z neho krv a voda (porov. Jn 19, 34), zvláštne, nie?

Ježišov posledný výdych bol prvým nádychom Cirkvi. Znamená to, že Ježiš vydýchol Ducha na nás, na svoju Cirkev. Táto voda vytryskujúca z jeho srdca bola znamením nového života pre nás. On dal svoj život, aby sme my mohli žiť novým životom **(klikni medzerníkom ešte raz, objaví sa vodopád).**

Tento život podľa jeho Ducha je život plný Života. Ak naozaj chceš žiť naplno, priprav sa na birmovku túžbou a očakávaním. Neuspokoj sa s priemernosťou. Otvor svoje srdce a očakávaj ohromný prúd milosti, sviežosti a života. **Akoby si bol pred vodopádom a pomaly sa doň celý ponoril.   
Presne o tom je táto sviatosť.**

**7. slajd –** **Duch Svätý ako soľ, ako chuť a udržiavateľ**

– nie je chuť ako chuť - iste poznáte rozprávku Soľ nad zlato. Soľ je drobná, nenápadná prísada do jedla. Dáva mu tú správnu chuť a zároveň konzervuje jeho čerstvosť. Ježiš v Matúšovom evanjeliu hovorí, že sme soľou zeme (Mt 5, 13). Že sme ako tí, ktorí majú ochucovať tento svet, prinášať mu tú správnu chuť, bez ktorej sa nezaobíde. **Čo to znamená?**   
Nie nadarmo prirovnala Maruška v rozprávke lásku k otcovi práve k soli. Láska, ktorú prijímame od Ducha a ktorú dávame ďalej našim bratom a sestrám je ako opravdivá chuť soli. A pravda, ktorou bojujeme proti klamstvám, je zasa ako soľ, ktorá zachováva autentickú chuť jedla.

Nemusíme sa stať soľnou jaskyňou. Nemáme byť príliš koncentrovaní na seba, zahľadení do stredu vlastného života. Naším poslaním má byť prinášať Boha ľuďom okolo nás.

Máme byť ako drobná hrudka, ktorá dá jedlu tú správnu lahodnú chuť. Svojimi slovami, svojimi postojmi a svojím svedectvom máme ukazovať ľuďom, že Boha poznáme, že Boh žije v nás.

Vo sviatosti birmovania dostaneme jeho nezmazateľný znak, akoby **pečať do našej duše**. Je to pečať, ktorá je duchovným znamením, že mu patríme a že sme vyslancami neba na tejto zemi. Tak veľmi nám dôveruje, tak veľkú zodpovednosť nám dáva.

**8. slajd – Osoba**

Napokon sa dostávame k vrcholu dnešnej témy. **Doteraz sme hovorili o symbolike** a biblických (pred)obrazoch Ducha Svätého. Povedali sme, že Duch Svätý je ako motor, voda, soľ,... **Teraz si povedzme, kým Duch Svätý v skutočnosti je** – v prvom rade **OSOBOU**. Nie je len nejakou abstraktnou silou, nie je nejakým živlom, je osobou, ktorá má nesmiernu moc, neuveriteľnú inteligenciu, schopnosť tvoriť veci z ničoho, autoritu nad všetkými anjelmi – je jednoducho **tretia božská OSOBA.**

**Čo to znamená pre nás?**

Každá osoba predpokladá vzťah. Nik z nás, nik z ľudí nežije bez vzťahov. A keďže sme stvorení na Boží obraz, aj Boh má vzťahy (napr. vzťahy medzi osobami Trojice).

**Boh túži aj po vzťahu s nami.** Túži sa s tebou zhovárať, túži ťa počúvať, túži, aby si mu hovoril o tom, čo ťa teší, čo ti robí radosť, ale aj čo ťa trápi, v čom si nevieš dať rady, čomu nerozumieš. Túži ti hovoriť o svojej láske k tebe, o tom, čo má pre teba pripravené, aké plány s tebou zamýšľa. Túži odpovedať na tvoje otázky, túži utrieť tvoje slzy. Predstav si, aký je úžasný?

**9. slajd**

Pred sebou vidíte najznámejšiu ikonu Najsvätejšej Trojice od ruského ikonopiscu Andreja Rubleva, ktorá pochádza približne z r. 1411. Osoby Trojice sú znázornené v podobe troch anjelov z príbehu, keď k Abrahámovi prišli traja Boží poslovia, ktorí mu priniesli zvesť o tom, že bude mať syna (porov. Gn 18).

**Minikvíz: Ktorá je ktorá - *Skúste uhádnuť osoby Trojice na ikone.***Poďme postupne:

**Na ľavo** od nás v zlatých šatách je Otec. Zlato symbolizuje Božiu vládu a majestát.

**Oproti nám**, v strede, sedí osoba Syna. Cez jeho červené šaty, symbolizujúce krv vyliatu za nás, prechádza zlatý pás, ktorý symbolizuje kráľovskú hodnosť. Jeho prsty ukazujú č. 2, čo pripomína Ježišove dve prirodzenosti – božskú i ľudskú.

**Napravo** je Duch Svätý. Jeho šaty symbolizujú vodu (modrá) a život (zelená).

Osoby sedia akoby v kruhu, čo je znakom dokonalosti. Tento kruh je otvorený práve na našej strane, akoby nás pozývali k sebe do ich spoločenstva, mať účasť na ich božskom živote.

**Medzi nimi** je miska (pravdepodobne s hroznom), ktorá predstavuje ich večné nedeliteľné spoločenstvo.

**Za nimi** sa nachádzajú tri veci: Za Otcom je dom, ktorý je symbolom otcovstva a prijatia; za Synom je strom, symbolizujúci strom života, ale aj drevo kríža; za Duchom Svätým je skala, pripomínajúca nám príbeh stretnutia Eliáša i Mojžiša s Bohom, ktoré sa odohrali na skale vrchu Sinaj.

**10. *Tešiteľ***

Ježiš nám vo svojej reči tesne pred smrťou zanechal silné posolstvo o tom, že nás nenechá samých, že nám pošle Tešiteľa. Toho, kto poteší naše srdce, kto nám utrie slzy, kto nám poradí v ťažkých rozhodnutiach, kto nás nikdy neopustí a nezradí.

**Je darom ZADARMO.** Ničím sme si ho nezaslúžili a ničím nedokážeme vyvážiť jeho dar pre nás. Je jednoducho Božím darom. Avšak na to, aby sa v nás mohol prejavovať, musíme Mu to dovoliť. Duch Svätý **potrebuje našu slobodu, našu túžbu po ňom a ochotu načúvať Jeho hlasu**. **Jediné, čo môžeme urobiť** ako poďakovanie za tento úžasný dar, je **odovzdať sa mu.**

Môžeme sa teraz krátko pomodliť **modlitbu sv. Simeona**. V tejto modlitbe odovzdáme Duchu Svätému vládu nad naším životom a poprosíme ho, aby nás v živote viedol, kam on bude chcieť:

*„Príď, pravé svetlo.*

*Príď, večný život.*

*Príď, skryté tajomstvo.*

*Príď, bezmenné tajomstvo.*

*Príď, nevýslovná skutočnosť.*

*Príď, ty, ktorý unikáš ľudskému chápaniu.*

*Príď, nekončiaca radosť.*

*Príď, svetlo bez tieňov.*

*Príď, nádej všetkých spasených.*

*Príď, vzkriesenie mŕtvych.*

*Príď, môj dych a môj život.*

*Príď, potešenie mojej duše.*

***Príď****, moja radosť a moja sláva, moja neutíchajúca rozkoš, žiariaci šat, spaľujúci démonov, očistenie, ktoré ma obmýva nepoškvrnenými a svätými slzami.*

***Ostaň****, Zvrchovaný, nenechávaj ma samého: Až prídu moji nepriatelia, ktorí sa stále snažia pohltiť moju dušu, nech nájdu Teba, prebývajúceho v nej a nech hneď utečú, aby proti mne nič nezmohli, lebo uvidia Teba, najsilnejšieho zo všetkých, prebývať v dome mojej úbohej duše.“*

**AMEN.**

**10. slajd** – **Otázky na reflexiu**

1. *Čo bolo pre teba nové, čo si si doteraz neuvedomoval?*
2. *Ktorý z uvedených symbolov Ducha Svätého ti je najbližší ? Prečo?*
3. *Ako by sa podľa teba malo na kresťanoch prejavovať to, že v nich prebýva Duch Svätý?*
4. *Zmenil sa nejako tvoj pohľad na Ducha Svätého po tejto katechéze?*
5. *Čo by si dnes povedal Duchu Svätému?*